Ved fastsættelsen af bødestørrelsen for overtrædelse af konkurrencereglerne omfatter begrebet afsætningens værdi i punkt 13 i retningslinjerne for beregning af bøder efter artikel 23, stk. 2, litra a), i forordning nr. 1/2003 den afsætning, der er gennemført på det af overtrædelsen berørte marked inden for Det Europæiske Økonomiske Samarbejdsområde (EØS), uden at det herved er nødvendigt at fastslå, om denne afsætning reelt var berørt af denne overtrædelse, eftersom den del af omsætningen, der hidrører fra afsætning af de produkter, som er genstand for overtrædelsen, er bedst egnet til at afspejle overtrædelsens økonomiske betydning. Selv om nævnte begreb ikke kan udvides til at omfatte den del af den pågældende virksomheds afsætning, der på ingen måde falder ind under det påståede kartels anvendelsesområde, ville det være i strid med formålet med artikel 23, stk. 2, i forordning nr. 1/2003, såfremt karteldeltagere, der er vertikalt integrerede, ved beregningen af bøden kunne få udelukket den del af afsætningen af deres færdige produkter, som er gennemført i EØS, og som svarer til værdien af de produkter, der er genstand for overtrædelsen, alene af den grund, at de har indarbejdet de produkter, som er genstand for overtrædelsen, i færdige produkter uden for EØS.

Vertikalt integrerede virksomheder kan nemlig i to forskellige henseender drage fordel af en horisontal aftale om prisfastsættelse, der er indgået i strid med artikel 101 TEUF, og dette ikke kun i forbindelse med salg til uafhængige tredjeparter på markedet for det produkt, som er genstand for overtrædelsen, men også på det efterfølgende marked for de forarbejdede produkter, der indeholder disse produkter. Enten overvælter disse virksomheder prisforhøjelserne for produktionsmaterialerne som følge af overtrædelsens genstand på prisen for de forarbejdede produkter, eller også overvælter de dem ikke, hvilket således vil give virksomhederne en omkostningsfordel i forhold til konkurrenterne, som køber de samme produktionsmaterialer på markedet for de produkter, som er genstand for overtrædelsen. En udelukkelse af denne afsætning vil kunstigt nedtone den økonomiske betydning af den overtrædelse, der er begået af en bestemt virksomhed, eftersom den omstændighed, at det er udelukket at tage hensyn til sådan afsætning, der reelt var berørt af kartellet i EØS, i sig selv vil indebære, at der pålægges en bøde, som står i misforhold til det pågældende kartels anvendelsesområde på dette område.

Den omstændighed, at der ved bødens beregning tages hensyn til disse interne salg, som er foretaget uden for EØS af en vertikalt integreret virksomhed, går ikke ud over Kommissionens territoriale kompetence. Kommissionen har nemlig kompetence til at anvende artikel 101 TEUF på et verdensomspændende kartel, såfremt deltagerne heri har iværksat dette kartel i EØS ved på dette område at foretage direkte salg af det af overtrædelsen berørte produkt til tredjemandsvirksomheder. Når dette er tilfældet, skal værdien af den afsætning, der tages hensyn til ved beregningen af bøden, derimod afspejle overtrædelsens økonomiske betydning og den omhandlede virksomheds bidrag til denne overtrædelse.

(jf. præmis 51, 55, 56, 62 og 70-74)